হঠাৎ সিগন্যালিংয়ের কাজ, দক্ষিণেশ্বরে মেট্রো বন্ধ

কলকাতা: শনিবার সকালে ফের বিপর্যস্ত হল কলকাতা মেট্রোর ব্লু লাইন (Kolkata Metro Blue Line) পরিষেবা। বিনা আগাম নোটিসে দক্ষিণেশ্বর (Dakshineswar) স্টেশনে সিগন্যালিংয়ের কাজ শুরু হওয়ায় আচমকাই বন্ধ হয়ে যায় মেট্রো চলাচল। ফলে অফিসগামী বহু যাত্রী কার্যত নাজেহাল অবস্থায় পড়েন।

মেট্রো সূত্রে জানা গিয়েছে, সকাল প্রায় ৯টা নাগাদ দক্ষিণেশ্বর স্টেশনে সিগন্যাল বিপর্যয় ধরা পড়ে। এরপরই দক্ষিণেশ্বর–বরানগর অংশে সম্পূর্ণ থমকে যায় ট্রেন চলাচল। যদিও বরানগর থেকে শহিদ ক্ষুদিরাম পর্যন্ত আপ ও ডাউন লাইনে পরিষেবা চালু ছিল, কিন্তু দক্ষিণেশ্বরমুখী যাত্রীরা মাঝপথে আটকে পড়েন। বাধ্য হয়ে অনেককে বিকল্প পরিবহণে কর্মস্থলের দিকে রওনা দিতে হয়। কর্তৃপক্ষ জানিয়েছে, জরুরি ভিত্তিতে মেরামতির কাজ চলছে এবং যত দ্রুত সম্ভব পরিষেবা স্বাভাবিক করার চেষ্টা চলছে।

আরও পড়ুন: দিল্লি বি/স্ফো/র/ণ কাণ্ডে NIA -এর জালে বাংলার ডাক্তারি পড়ুয়া

উল্লেখ্য, কবি সুভাষ স্টেশন সাময়িকভাবে বন্ধ থাকায় বর্তমানে দক্ষিণেশ্বর থেকে শহিদ ক্ষুদিরাম পর্যন্তই চলছে মেট্রো পরিষেবা। তার মধ্যেই কয়েকদিন আগে জানানো হয়েছিল, ২৭২টি ট্রেনের মধ্যে অন্তত ৩২টি আর কবি সুভাষ পর্যন্ত যাবে না, মহানায়ক উত্তম কুমার স্টেশনেই যাত্রা শেষ হবে। এতে ক্ষোভ আরও বেড়েছে নিয়মিত যাত্রীদের মধ্যে।

গত কয়েক মাস ধরেই ব্লু লাইনের যাত্রীরা অভিযোগ করে আসছেন,
• ট্রেন দেরিতে পৌঁছনো
• দরজা সময়মতো না বন্ধ হওয়া
• মাঝপথে দীর্ঘক্ষণ দাঁড়িয়ে থাকা
এ সবই নিত্যদিনের ঘটনা হয়ে দাঁড়িয়েছে।

যাত্রীদের দাবি, নতুন তিনটি রুট চালু হওয়ার পর থেকে ব্লু লাইনকে যেন ‘দুয়োরানি’ করে রাখা হয়েছে। পুজোর সময়ে সমস্যা সাময়িকভাবে কমলেও আবারও দিন কয়েক ধরে বাড়ছে বিপত্তি। যাত্রীদের ক্ষোভ, “ব্লু লাইনে ভোগান্তি এখন নিত্যদিনের সঙ্গী।” তবে এই অভিযোগ নিয়ে এখনও পর্যন্ত মেট্রো কর্তৃপক্ষের তরফে কোনও সরকারি প্রতিক্রিয়া মেলেনি।

দেখুন আরও খবর: